
Весела Коледа и щастлива Нова 2024 година!
Приятни Коледни и Новогодишни празници, където емоциите, приказните моменти, дългите вечери около елхата и забавленията сред снега ще са част от твоето безценно време!

14 ноември - световен ден за борба с диабета

Хроничното заболяване захарен диабет придобива мащабите на световна епидемия, от него страдат над 360 милиона души.  Всеки 10 секунди двама души се разболяват от диабет, а  един човек умира от това заболяване.  Годишно 7 милиона души се разболяват от диабет, от тях 70 000 са деца.  СЗО(Световна здравна организация) предвижда към 2030 г. над 500 милиона души да бъдат засегнати от диабет . В България според статистиката от това заболяване страдат около 500 000 души. 40% от хората обаче не знаят, че имат диабет.

Според австралийски изследователи с проблема, наречен захарен  диабет, човечеството може да се справи още през 2016 година. Учените заявили, че са на крачка от създаването на изкуствена надбъбречна жлеза, която ще стане спасение за страдащите от диабет. Прототипът на програмата и устройството, имитиращо работата на тази жлеза, успешно са преминали изпитанията. Принципът на действие е следният: изкуственият орган измерва нивото на захар в кръвта и в отговор на получените данни освобождава необходимата доза инсулин. Предстои окончателната фаза на изпитанията.

Мероприятия на Сдружение "Диабет" Плевен, 2023

През отминаващата 2023 Сдружение "Диабет" Плевен проведе много мероприятия за своите членове. Председателката на сдружението Тотка Конова и Координаторката на БАД за регион Плевен Ева Иванова много активно работиха за осъществяване на тези мероприятия. Това бяха събирания на кафе, здравни лекции, срещи с лекари от УМБАЛ "Георги Странски" Плевен, катедра "Ендокринология", екскурзии и почивки на море.

На 14 ноември кафе "Щипка от любов" събра 30 членове от сдружението на диабетиците. В него те отбелязаха 14 ноември, Ден на болните от диабет. Координаторката на БАД за Плевен Ева Иванова и Председателката Тотка Конова уведомиха по телефона и поканиха членовете за пред-стоящето събиране. Присъстваха близо 30 членуващи в организацията. Председателката прочете информация за състоянието на организацията, новости в лечението на диабета. Също така тя им пожела много здраве, по-голяма активност, което ще подобри и работата в колектива, хората ще бъдат подробно информирани, което за това заболяване е от голямо значение. Присъстващите споделиха в разговори между тях за проблемите си, своите радости и болки, за семействата си и предстоящите коледни празници. Предварително бе уговорено скромно меню с управата на кафето, баничка, кафе и парче торта. Така за около 5 лв. , което всеки можа да си позволи отбелязаха този ден.

От  5, и от 6 октомври в гр. Несебър, "Здравна къща", ул. Иван Вазов 9, две групи от по 20 членуващи ( общо 40 ) за 8 дни по клинична пътека почиваха и проведоха рехабилитационни процедури.

На 17 юни 2023 в Китен група от 65 човека членуващи в сдружението и техни роднини, 50 с автобус, останалите с лични автомобили колективно бяха на почивка на море, а през юли друга група почиваха в Слънчев бряг. Групата се състоеше от 15 членове.

Тука е мястото да уведомим читателите, че Сдружение "Диабет" Плевен е вече с нов адрес, Плевен, бул. Русе 1, ет. 4 (бившата сграда на стоматологията в града).

Специално трябва да благодарим на Тотка Конова, Председател на Сдружение "Диабет" Плевен и Ева Иванова, координатор на БАД за регион Плевен и на УС на сдружението, които всеотдайно организираха всичките мероприятия, срещи, беседи, съвети за преодоляване на болестта диабет.

Румен Петков, организатор клуб ул. Гренадирска 30, Плевен

3 декември, Международен ден на хората с увреждания

През 1992 година Генералната асамблея на ООН обявява 3-ти декември за Международен ден на хората с увреждания. Това е денят за подкрепа на достойнството, правата и добруването на хората с увреждания и за тяхното пълноправно участие в обществения живот. 

Комисията за защита от дискриминация (КЗД) е всекидневно ангажирана с проблемите на хората с увреждания. Техните оплаквания с твърдения за неравното им третиране в различни сфери на обществения живот преобладават в нашата институция. Тези хора са изправени пред тежки ежедневни предизвикателства и закрилата от дискриминация е един от инструментите, с които тези проблеми могат да бъдат преодолени. 

С отговорност към проблемите на хората с увреждания Комисията за защита от дискриминация участва в Съвета за наблюдение на хората с увреждания, създаден през 2019 г. по силата на Закона за хората с уврежданията, с цел наблюдение по прилагането на политиките за защита правата на тази уязвима група у нас, както и да съблюдава изпълнението в най-пълна степен на Конвенцията на ООН за хората с увреждания. Дейността на Съвета за наблюдение се администрира чрез администрацията на омбудсмана на Република България и на Комисията за защита от дискриминация на ротационен принцип за срок две години. От 8 юли 2021 г., по силата на закона, председателството се пое от Комисията за защита от дискриминация.

От създаването на КЗД до днес образуваните преписки по оплаквания, основани на признак увреждане, са 2559.

Най-често тези оплаквания до КЗД са заради недостъпна архитектурна среда, която затруднява лицата с увреждания. Тези хора имат правото на достъпна среда, за да живеят пълноценно и достойно точно толкова, колкото и всички останали граждани на страната ни. Това е нужно, за да не бъдат хората с двигателни или зрителни проблеми невидими, а необходими. Много рядко те са навън именно заради недостъпната архитектурна среда, няма ги в редица обществени сгради, в метрото, в градския транспорт, в подлезите. Проблемите на хората с увреждания са проблем на цялото общество.

Съгласно Закона за защита от дискриминация КЗД има правомощия да започне решаването на проблема с достъпната среда за хората с увреждания. Комисията за защита от дискриминация, в изпълнение на едно от правомощията си, в края на 2017 г., именно на Международния ден на хората с увреждания – 3 декември, постави начало на своята Национална кампания „Достъпна България“. Тя беше подкрепена от президента, председателя на Народното събрание, множество медии, както и обществени фигури.

Целта на кампанията е да осигури достъпна среда за хората с увреждания в България. Институцията разполага и с правомощията да се самосезира и да води цялостното реализиране на кампанията, поради което именно КЗД се ангажира пряко с този ключов въпрос. 

Със свое решение от март 2021 г., взето на редовно заседание на 9-членния състав на КЗД, Комисията акцентира и върху проверките за достъпност на училищата и детските градини. В резултат на изготвените констативни протоколи са образувани 150 бр. преписки за проверка достъпността на средата в детски ясли, институциите в системата на предучилищното и училищно образование и висшите учебни заведения.

През 2021 г. Комисията за защита от дискриминация наблюдава положителни резултати от дейностите по оценка на достъпната среда:

- Най-много доклади за самосезиране са изготвени в рамките на Националната Кампания „Достъпна България“;

- Образуваните производства в КЗД общо от началото на кампанията са над 1495 бр.; 

- Постановените решения по кампанията са 1289 бр., от тях 1125 решения са влезли в сила. Следва да се посочи, че за четирите години, в които се провежда кампанията, броят на отменените от съда наши решения, свързани с кампанията, е едва 10;

- Над 90 са удостоените със сертификати обекти заради положените усилията и грижи за осигуряване на достъпна среда за хора с увреждания.

Дневен център за възрастни с увреждания, обща характеристика
Дневният център за възрастни с увреждания предлага комплекс от социални услуги, които създават условия за цялостно обслужване на възрастните през деня, свързани с предоставянето на храна, задоволяване на ежедневните, здравните, образователните и рехабилитационните потребности, както и организация на свободното време и личните контакти.

ОСНОВНИ ДЕЙНОСТИ

Основните дейности в дневния център целят ограничаването на социалната изолация, в която се намират възрастните с увреждания. Процесът на социална интеграция е стъпаловиден и включва реализацията на разнообразни програми, съобразен с конкретните нужди на потребителите.

За постигането на тези цели в дневните центрове се организират дейности, свързани с:

•
Ежедневни потребности;

•
Здравни потребности;

•
Образователни потребности;

•
Рехабилитационни потребности;

•
Овладяване на елементарни домакински познания, приготвяне на ястия, умения за пазаруване;

•
Придобиване на различни хигиенни и трудови умения;

•
Рисуване и приложни дейности;

•
Занимания, свързани с общи познания и грижи за цветята;

•
Спортни дейности;

•
Работа със семейството.

ЕКИП НА ДНЕВНИЯ ЦЕНТЪР ЗА ВЪЗРАСТНИ С УВРЕЖДАНИЯ

В дневния център работи екип от специалисти – психолог, социални работници, рехабилитатор, физиотерапевт, трудотерапевт, медицинска сестра, помощен персонал, външни консултанти и доброволци. Цел на работата им е комплексно въздействие, водещо до възстановяване на изгубените социални умения, придобиване на трудови и битови умения на увреденото лице и се извършва чрез мултидисциплинарен подход и екип.

УСЛОВИЯ И РЕД ЗА ПОЛЗВАНЕ НА УСЛУГИТЕ В ДНЕВЕН ЦЕНТЪР

· 
Подаване на писмена молба от лицето /настойник, ако лицето е поставено под запрещение/ до директора на дирекция „Социално подпомагане” по местоживеене, към която се прилагат:

•
копие от документ за самоличност;

•
копие от решение на ЛКК, ТЕЛК, НЕЛК, ако има такова;

•
копие от личен амбулаторен картон, ако има такъв.

· 
При необходимост могат да бъдат изисквани и други документи;

· 
Въз основа на подадената молба и приложените документи се извършва социална оценка на потребностите на лицето от социални услуги, която се отразява в доклад-предложение.

· 
Директорът на дирекцията „Социално подпомагане” издава заповед за ползване на социалната услуга, издадена въз основа на мотивираният доклад-предложение.

· 
Запознаване на лицето и семейството с начина на предоставяне на социалната услуга и с персонала;

· 
Лицето се приемане на след подписване на договор за ползване на социалните услуги;

· 
Оценка на нивото на социална зрялост, индивидуални потребности и здравословно състояние - с цел да се набележат мероприятия според социалния статус и да се насочат към подходящите образователни дейности;

· 
Оценка на комуникативните способности;

· 
Изготвяне на индивидуален план за работа, със сформирани основни насоки за бъдещата социална работа в зависимост от потребностите и съобразно желанията на потребителя;

· 
Изписване - при подаване на молба от лицето/настойника, при нарушаване правилника за вътрешния ред и при неспазване на договорните отношения.

За ползване на услугите в дневните центрове за възрастни с увреждания се заплаща такса в размер на 30 на сто от дохода на лицата, съгласно Тарифа за таксите за социални услуги, финансирани от републиканския бюджет (обн. ДВ, бр. 40 от 29 април 2003 г., изм. и доп. ДВ, бр. 54 от 4 юли 2006 г., последно изменена ДВ, бр. 58 от 27 юни 2008 г). 

На територията на страната функционират 53 Дневни центрове за възрастни хора с увреждания. За гр. Плевен:

Дневен център за възрастни хора с увреждания

гр. Плевен

ул. Цар Самуил 55

Извънредна Генерална асамблея в историята на Световната федерация на глухите
На 21 октомври т. г. се проведе за първи път извънредна Генерална асамблея в историята на Световната федерация на глухите. Официален делегат от Съюза на глухите в България на извънредната генерална асамблея беше Катрин Хаджицинова. Срещата се проведе онлайн чрез Zoom връзка. Присъстващите държави-членки на извънредната генерална асамблея са общо 89, членове към СФГ.

Темата за свикването на тази извънредна генерална асамблея беше, както ви запознахме по-рано през месец юли, реакциите на 19 държави-членки с мотивите, че домакинството, което спечелиха Обединените арабски емирства на генералната асамблея в Южна Корея, се оказа пречка за ЛГБТ общности и техните права. 

***

СЪЗДАВАНЕ НА ИНОВАТИВНИ РЕШЕНИЯ С ИНТЕРСЕКТОРНОСТ В НАУКАТА

Тазгодишната конференция на глухи учени и представители на академичната общност във Виена беше посветена на потенциала и разнообразието на бъдещото развитие на глухите изследвания. Този път темите бяха свързани с постижения в хуманитарната област и по-малко в математика, компютърни науки, природни науки и технологии. Заслужава да се отбележат изключителния интерес и многобройното присъствие на конференцията сега, тъй като преди две години академичната конференция на глухите (DAC) се проведе онлайн  поради пандемията. Темата на ХI конференция беше „Разнообразие и предизвикателства в академичния свят”.
А програмата беше впечатляваща – предварително и плътно планирана с 18 презентации, три панелни дискусии, седем работни срещи, четири сесии за обратна връзка и единадесет постерни презентации.

***

Абонирайте се за вашия вестник

Абонаментната кампания ще продължи до 15. 12. 2023 година.

Абонирането става във всички пощенски станции на страната, в „Доби прес“ и в редакцията на вестника.

Годишният абонамент е 10 лева.

Каталожен № 753

***

НАЦИОНАЛНИЯТ СЪВЕТ ЗА ХОРАТА С УВРЕЖДАНИЯ ОДОБРИ ПРОМЕНИ В НАРЕДБАТА ЗА МЕДИЦИНСКИТЕ ИЗДЕЛИЯ

На 19 октомври 2023 година се проведе първото заседание на новия състав на Националния съвет на хората с увреждания, чийто председател е вицепремиерът Мария Габриел. В консултативния орган участват представители на държавата, национално представителните организации на и за хората с увреждания, синдикатите, работодателите и Националното сдружение на общините в Република България.

В заседанието участваха Иванка Шалапатова, министър на труда и социалната политика, и Христо Хинков, министър на здравеопазването, Веска Събева, председател на асоциацията на родителите на деца с епилепсия и др. От

страна на сдружение АРДУС участва председателката Мария Кръстева.

Националният съвет за хората с увреждания подкрепи проект за промени в Наредбата за условията и реда за съставяне на списък на медицински изделия и за определяне на стойността, до която те се заплащат от държавата или от бюджета на лечебните заведения.

ТИШИНА, СГБ

Клубни срещи

Празник е, ден на християнското семейство,  21 ноември
По традиция КХУП ул "Сан Стефано" 40 град Плевен отбелязва и своя рожден ден.

На 21 ноември 2023  в ресторанта на хотел " Балкан" - Плевен се събра част и от голямата ни рода: Пенсионерски клуб "Асен Златарев" град Попово, Пенсионерски клуб - Нови Искър, Пенсионерски клуб на транспортните работници град Мездра, Пенсионерски клуб село ДЕВЕНЕ - новите ни приятели, Пенсионерски клуб град Пордим.

Песни, танци, усмивки и веселие, така бе на това празненство.

Удоволствие за нас беше присъствието на госпожа Галина Станимирова и Сийка Попова от ЛАЙНС КЛУБ ПЛЕВЕН МИЗИЯ, които ни пожелаха много години здраве и късмет, уважение и дълголетие.

Изненадата за всички нас беше дарението на 100 ваучери на стойност по 25 лв, или на обща стойност 2500лв.

Те ще бъдат предоставени на социално слаби членове на Клуба по волята на дарителя - ЛАЙНС Клуб Плевен Мизия.
Искрено ви благодарим!
Бъдете благословени!
***

11 ноември 2023г. почитаме Свети МИНА

По покана от ръководството на Пенсионерски клуб село КОПИЛОВЦИ, област Монтана организирахме съвместна приятелска среща. Спази се традицията, преди срещата да похапнем от вкусните банички в град Бяла Слатина. Посетихме на този свят ден Лопушански манастир "Свети Йоан Предтеча", който  се намира до град Георги Дамяново.

Срещата премина под звуците на българска музика, танци и хора, усмивки и пожелания за много години здраве и късмет, уважение и дълголетие.

До нови срещи, приятели!

Дамяна Христова, Председател КХУП Сан Стефано 40, Плевен

12-ти Национален турнир по шахмат за незрящи в Плевен

В оспорвана двудневна надпревара приключи Националният турнир по шахмат за незрящи, който се проведе на 24 и 25 ноември 2023 в хотел „Балкан“, гр. Плевен. Първият ден от 13 часа имаше техническа конференция за уточняване регламента на състезанието. В надпреварата се включиха най-силните шахматисти от Федерация по спорт за хора със зрителни увреждания, каза председателят на Регионална организация на ССБ Плевен инж. Павлин Ангелов. Мотото на турнира е " Шестте най-добри отбора в България". Той е посветен на 3 декември, Международен ден на хората с увреждания, обявен през 1992 година от Генералната асамблея на ООН за такъв , както и 15 октомври- Ден на белия бастун. Състезанието премина за пореден път под егидата и с финансовата подкрепа на Община Плевен. Турнирът е отборен. Протече в 5 кръга, три първият ден и два вторият. Главен съдия бе Чавдар Андреев. Шахматните дъски, три на брой на които се играе, са специални, пригодени за незрящи. Участваха шест отбора, съставени от по трима състезатели. Играе се по системата всеки срещу всеки.  Отборите бяха отборите членове на Спортна федерация при СХЗУ: „Изгрев” от Града на тепетата; „Витоша”-София; „Дунав 2013" Русе, гр. Варна; гр. Шумен, както и отборът на домакините от „Спортен клуб на хора с увреждания”, Плевен. Капитан на плевенския отбор бе Володя Христов, Председател на ТСО на ССБ Плевен.

Заместник областният управител на Област Плевен г-н Александър Йотов поздрави всички участници в турнира и неговите гости, като пожела преди всичко много здраве, оспорвана надпревара в срещите на шахматните дъски. Той прочете Поздравителен адрес от Областен управител на Област Плевен г-жа Виолета Йеремиева.

" На всички участници в състезанието пожелавам иновативни, нестандартни решения и успех на шахматната дъска", каза при откриването г-н Васил Долапчиев, Председател на ССБ, като подчерта добре развиваната дейност от плевенската организация.

Първо място убедително завоюва отборът на домакините от Плевен, с капитан Володя Христов. Купата връчи Заместник областният управител на Област Плевен Александър Йотов. Варненският отбор „Успех“, стана носител на купата за второто място. Отличието връчи председателят на ССБ Васил Долапчиев. Трето място в отборното представяне завоюва отбор „Изгрев“, гр. Пловдив. Купата връчи Председателят на РО на ССБ Плевен Павлин Ангелов. 

Председателят на Регионална организация на слепите инж. Павлин Ангелов благодари на участниците за това, че се отзоваха и участваха в 12-ти по ред шахматен турнир за незрящи. Пожела на всички здраве и не скри радостта и вълнението си от високото присъствие на официалните гости.

„Успехът в спорта и в шахмата е свързан най-вече с това, че се срещат приятели, единомишленици и хора, които се уважават и почитат, подчерта председателят на Федерацията по шахмат Васил Антонов, който отправи призив към присъстващите до следващата среща.

В бъдеще Регионалната организация на слепите да може да разчита на подкрепа от държавата и на местно ниво от общината, си пожела председателят на регионалната организация на слепите.

Румен Петков, организатор клуб, ул. Гренадирска 30, Плевен

IN MEMORIAM

Кратък е земният път на всеки човек. Не ни е дадено да знаем, кога ще настъпи краят. Това се случва с всички, защото така е отредено. Така се случи и с нашият Михал Кончарски от с. Бреница, Община Кнежа, или както всички го наричахме - нашият Мишо. Той бе Председател на Териториална организация на СИБ с. Бреница, при Регионална организация на СИБ Плевен. Смъртта го отне от нас и ние загубихме един прекрасен Човек, добър и верен Приятел. Именно болката, свързана с болестта го беше изпълнила с обич, милосърдие и състрадание към другите. Той беше изцяло отдаден на страдащите хора, живееше с тяхната мъка и всеотдайно им се раздаваше. Затова и Бог го прибра при себе си, там където няма болка, няма страдание, а има само мир и покой. Оттам, откъдето сме дошли и където всички ще се завърнем един ден, когато времето, определено от Горе, настъпи. И пак ще бъдем заедно с него!

Почивай в мир, приятелю!

10 декември, 146 години от Освобождението на Плевен от турско робство

Забележителностите на град Плевен, удоволствие за всеки гост на града

Параклис-мавзолей „Св. Георги Победоносец” 

Параклис-мавзолеят „Св. Георги Победоносец” е  изграден в периода 1903-1907 г. в памет на загиналите руски и румънски воини в боевете около Плевен по време на Руско-турската война 1877/1878 г.  Предложението за строежа е внесено за обсъждане в комитета „Цар Освободител Александър ІІ” на 18 май 1902 г. В края на същата година е обявен национален конкурс, в който участват 12 български архитекти. На 23 март 1903 г. става известен победителят - арх. Пенчо Койчев. Монументалната сграда, паметник на културата, е построена в български църковен стил.

На 24 април 1903 г. ген.-лейтенант Данаил Николаев, Юрий Бахметиев - руски дипломатически агент,  Н. Мишу - румънски пълномощен министър, д-р Стоян Данев - министър-председател, полковник Михаил Савов - военен министър и Драган Цанков - председател на Народното събрание тържествено полагат основния камък на параклис-мавзолея. Със събраните от дарения и държавни средства 350 000 златни лева на площад „Цар Освободител”  започва  изграждането на паметника.

В  художественото  оформление участват проф. Жеко Спиридонов, проф. Марин Василев, проф. Иван Травницки,  Борис Михайлов, проф. Иван Мърквичка, проф. Антон Митов.

Параклис-мавзолеят „Св. Георги Победоносец” тържествено е открит и осветен на 3 септември 1907 г., в присъствието на  княз Фердинанд І, Великия княз Владимир Александрович-син на император Александър ІІ, княгиня Мария Павловна и членовете на комитета „Цар Освободител Александър ІІ”.

За контакти:
5800 Плевен
пл. " Възраждане"
тел: 064/ 830-033

***

Художествена галерия Дарение "Колекция Светлин Русев" 

Акад. Светлин Русев е световно признат художник. Неговите живописни платна радват ценителите по всички континенти. Той е един от най-големите колекционери на изкуство в България. И един от най-щедрите дарители.

През 1984 г. акад. Светлин Русев подари на родния си град Плевен 322 произведения на изкуството - живопис и скулптура - от личната си колекция. Община Плевен предостави за това изключително дарение възможно най-подходящия подслон - уникалната сграда на бившата градска баня, която е архитектурен паметник на културата с национално значение, дело но основоположника на съвременната българска архитектура Никола Лазаров /1870 - 1942 г./.

През 1999 г. Светлин Русев дари още 82 графични произведения - български възрожденски щампи, творби на съвременни български майстори на рисунката и графиката и европейски майстори от 18-и, 19-и и 20-и век, между които Дьолакроа, Гойя, Миле, Кете Колвиц, Шагал, Салвадор Дали, Пикасо, Роден, Дега, Реноар.
Дарението е отворена система – акад. Светлин Русев продължава да го увеличава с нови творби. До този момент колекцията наброява 415 творби: образци на българското изкуство от Възраждането до днес, представящи етапите му на развитие в лицето на емблематични имена на автори. Зрителят се среща и с работи на френски, румънски, руски, кубински, мексикански майстори, с индийска християнска пластика и африкански ритуални фигури и маски.

Предстои разширяване на експозиционната площ, където ще се приюти допълнително дарение и изгради графичен кабинет, ще отвори врати зала за гостуващи изложби, търговска част.
Тук синтезът между изобразително изкуство и архитектура е съвършен, а внушението - храмово. В залите на „Колекция Светлин Русев” намират своя уникална сцена вокални и инструментални камерни формации, звучат за първи път словата на поети и писатели в изпълнение на обичани актьори.

Със своята специфика и стойност „Колекция Светлин Русев” - този „храм на изкуствата” - привлича посетители и гости - от най-неизкушените до високите ценители, колекционери и специалисти от цял свят.

***

Къща музей “Цар Освободител Александър II” 

Къщата на плевенския търговец Иван Вацов е построена в навечерието на Руско-турската война 1877-1878 г. С богатата си вътрешна уредба е типичен пример за възрожденски градски бит. На 11 декември 1877 г. в този дом е посрещнат тържествено руският император Александър ІІ, от името на плевенските граждани му е връчен благодарствен адрес и в присъствието на Великия княз Николай Николаевич, румънския княз Карол І, руския военен министър Милютин и видни руски генерали той се среща с пленения турски маршал Осман паша.

От 12 до 22 декември 1877 г. в къщата живее и работи първият военен губернатор на Плевен - ген. М. Д. Скобелев. По инициатива на комитета „Цар Освободител Александър ІІ” къщата на Иван Вацов е откупена за музей. При създаването му /1904-1907 г./ около него се оформя красив парк, за чието изграждане са отчуждени съседни имоти. За изработването на оригиналната ограда се използват дула от руски и трофейни турски оръдия, цеви от пушки, саби и щикове, предоставени от руското военно министерство.

Къща музей „Цар Освободител Александър ІІ” е открита и тържествено  осветена на 3 септември 1907 г. в присъствието на княз Фердинанд І, Великия княз Владимир Александрович, Великата княгиня Мария Павловна, ген. П. Паренсов – участник във войната, руски генерали, български министри, депутати, членове на комитета „Цар Освободител Александър ІІ”, поборници и опълченци, гости и граждани на Плевен.

Телефон за контакти: 064/834 558

***

Паметник на ген. Д. М. Скобелев 

Паметникът на изтъкнатия руски военачалник, героя на Плевенската епопея ген. М. Д. Скобелев е дарение от Руския обществен комитет за увековечаване паметта на ген. Скобелев. Негови автори са скулпторът Владимир Суровцев и архитектът Виктор Пасенко.

Паметникът е открит тържествено през 2007 год. По решение на Общински съвет - Плевен, той се издига в началото на бул. „Скобелев”, водещ в едноименния парк.

***

Панорама „Плевенска епопея 1877 г.“ 

Панорамата „Плевенска епопея 1877 г.” е построена в чест на 100-годишнината от Освобождението на Плевен от османско иго. В първите 3 години след нейното откриване, е посетена от 2,5 милиона души. Тя е сред почти 200-те паметници, построени от плевенчани в памет на загиналите руснаци, румънци и българи. Включена е в Стоте национални туристически обекта.

Изградена е в района на Скобелевия парк, непосредствено до редута „Кованлък”, където по време на 3-та атака от обсадата на Плевен се водят едни от най-тежките сражения. Автори на проекта са архитектите Иво Петров и Пламена Цачева, заедно с проектантски екип от 14 души.

Автор на живописната част и главен изпълнител е Николай Овечкин (Военно студио „М. Греков”, Москва). Колективът е от 13 руски и български художници: В. Щербаков, И. Кабанов, А. Чернишов, М. Ананиев, Н. Овечкин, Д. Дончев, В. Есаулов, В. Лемешев, Хр. Бояджиев, Г. Есаулов, В. Таутиев, Ю. Усипенко и А. Троценко.

Архитектурното тяло на Панорамата е направено да изглежда повдигнато върху 4 щика, които олицетворяват силата на оръжието, донесло свободата. Щиковете носят 4 хоризонтално разположени пръстена, 3 от които символизират 3-те атаки срещу Плевен, а 4-ят пръстен е декоративно-пластичен фриз, символизиращ обсадата на Плевен.

Туристите могат да се изкачат на 2 зрителни площадки на покрива на музея, откъдето могат да наблюдават историческите места: Мъртвата долина, редутите „Кованлък” и „Исса ага”, Костницата в Скобелевия парк, Радишевските и Гривишките възвишения.

Тържественото откриване на Панорамата е на 10 декември 1977 г., в деня на стогодишнината от Освобождението на Плевен.

Тел.+35964830251

***

Регионален исторически музей 

Регионалният исторически музей води началото си от основаното през 1903 г. Археологическо дружество в града, което създава своя сбирка от предмети, първите от тях разкрити при разкопки в крепостта Сторгозия. През 1923 г. сбирката е изложена в сградата на читалище „Съгласие”, а през 1953 г. музеят става самостоятелна институция. През 1984 г. е преместен в сегашната си сграда.

Разположен е в двуетажна сграда, построена през 1888 г. за нуждите на армията, с обща площ от около 7000 m2 и парк с открита експозиция на площ от 37 дка. Основният фонд на музея включва над 180 000 музейни единици. Специализираната библиотека на музея разполага с над 10 000 тома научна литература и периодични издания.

Сред функциите на музея са издирване, проучване, представяне, опазване и популяризиране на паметниците на културата, природните образци, флората и фауната на територията на област Плевен и област Ловеч. В този район са разкрити значими археологически обекти – римският град Улпия Ескус, късноантичната и ранновизантийска крепост „Сторгозия”, средновековната българска крепост в Никопол.

В музея има и постоянна експозиция - зала за голямата оперна прима Гена Димитрова. В началото на експозицията са подредени снимки, представящи части от живота на певицата, родена в село Беглеж. В основната зала, изградена като сцена, са показани фотоси на най-големите оперни сцени, на които е пяла – „Арена ди Верона” и „Ла Скала”. Върху сцената на експозицията са разположени концертни и оперни костюми на примата. Сред тях е реплика на костюм, с който тя е изпълнявала ролята на Турандот в „Метрополитен опера” в САЩ.

Ел. поща: plevenmuseum@dir.bg

***

Скобелев парк 

Скобелевият парк в Плевен е създаден през 1904 г. от Комитет „Цар Освободител Александър II” в памет на загиналите руски герои в боевете на 30 август 1877 г.

През 1898 г. на общинска сесия се разглежда състоянието на руските паметници от Освободителната война, предлагат се мерки за възстановяването им и за съхраняване костите на руските и румънски войни, загинали в боевете за Плевен. По същото време Асоциацията на българските поборници и опълченци учредява специален комитет, на който се възлага поддръжката на съществуващите паметници от войната и изграждането на нови, в знак на благодарност към руския народ и император Александър ІІ. Инициативата е подкрепена от държавните институции и от целия български народ. На юг от града, на бившето бойно поле, където вече се издигат няколко руски паметника, е отпуснат терен за изграждане на мемориален парк на името на ген. М. Д. Скобелев.

Благоустройството започва през 1905 г. Скобелев парк е тържествено осветен заедно с къща музей „Цар Освободител Александър ІІ” и параклис-мавзолей „Свети Георги Победоносец” на 3 септември 1907 г. в присъствието на височайши гости от Русия, българския държавен глава княз Фердинанд І, министри, депутати и множество граждани. В парка военното министерство изгражда къща за музей на ген. Скобелев, където живее и работи председателят на Комитета „Цар Освободител Александър ІІ” Стоян Заимов.

***

Художествена галерия "Илия Бешков" 

Основана през 1958 г. по инициатива на работещите в града художници като филиал на Исторически музей - Плевен, художествена галерия „Илия Бешков” се помещава в специално построена за нея сграда през 1978 г. на бул. „Скобелев” 1.

Постоянната експозиция на ХГ „Илия Бешков” дава представа за основните етапи и тенденции в развитието на българското изобразително изкуство от края на 19 в. до 70-те г. на 20 в. Започваща непосредствено от следосвобожденския период с имената на пионерите Николай Павлович, Антон Митов и Иван Мърквичка, и преминава през едни от най-известните майстори на четката като Стефан Иванов, Сирак Скитник, Владимир Димитров – Майстора, Дечко Узунов, Васил Бараков, Бенчо Обрешков, Илия Петров, Ненко Балкански, Стоян Венев, Кирил Цонев, Борис Иванов, Златю Бояджиев, Кирил Петров, Руска Маринова, Вера Недкова, Славка Денева, Иван Ненов, Найден Петков и стига до открояващи се имена в съвременната българска живопис.

В този изящен ансамбъл присъстват композициите на авторите, чието творчество формира облика на новобългарската скулптура: Иван Лазаров, Петър Балабанов, Марко Марков. Особено място е отделено на творческото наследство на един от най-именитите плевенски автори, скулптора Ангел Спасов (1884-1974), чието пълно събрание може да се види само в ХГ „Илия Бешков”.

Специално внимание в експозицията е отделено на патрона на галерията - големия български художник Илия Бешков (1901-1958). Серията великолепни композиции дават възможност да бъде видяно най-типичното, най-яркото и характерно от неговото творчество. Галерията съхранява повече от 1200 негови творби – най-голямата колекция в национален художествен музей и с изключително значение.

От 1958 г. галерията обогатява, опазва и популяризира своите фондове, обособени в раздели „Живопис”, „Графика”, „Скулптура”, „Възрожденски икони”, „Илия Бешков”, „Ангел Спасов” и „Колекции”.

Щрихи от Родината

Мадарски конник

Мадарският конник е открит за съвременната наука и описан за първи път през 1872 г. от Феликс Каниц. Подробното изучаване на релефа изисква скеле, каквото е издигано през 1895, 1905 и 1954 г. През 1905 г. е изготвена гипсова отливка на релефа. Този исторически паметник представлява скален релеф (барелеф), изсечен през VІІІ в. сл. Хр. върху отвесна скала на височина от 23 m. Стръмни стъпала вляво от него водят до Ма̀дарското плато. Размерите на изображението са 2,6 m във височина и 3,1 m ширина в основата. Изобразява конник, лъв, куче, орел и надписи на гръцки език. Конникът е в ход надясно, в близка до естествената големина и с връхна дреха до коленете. С лявата си ръка държи юздите на коня, който е възседнал, а с дясната ръка хвърля късо копие върху поваления под предните крака на коня лъв. Зад гърба на конника личи високо облегало на седло от източен кавказки тип. Десният крак на ездача е пъхнат в стреме, а на гърба си конникът носи калъф за лък. Върху забитото в лъва копие личи знаменце, а зад коня има тиачащо ловно куче. Отдясно, над нивото на главата на коня, е изобразен орел с разперени криле. Композицията, символизираща победа над врага, напомня триумфалните сцени в релефната пластика на иранския изток и античните художествени традиции на тракийски конник.

В скалата около нея са изсечени три надписа на гръцки език, отнасящи се до събития от българската история от началото на VIII до първата половина на IX век. Най-старият надпис е от управлението на хан Тервел и разказва за помощта, която владетелят оказва на византийския император Юстиниан II Носоотрязания при връщането му на престола в Константинопол. Споменават се и чичовците на хана, обитаващи областта около Солун. Ето какво гласи самият надпис:

“ при българите  при Тервел дойде. На носоотрязания император не повярваха моите чичовци в Солунско и отидоха в Кисинските (селища)…негов едих …чрез договор Тервел архонтът на императора даде…5 хиляди…(императо-)рът заедно с мене победи добре.“

Датировката му, както и самоличността на конника все още са спорни. В подножието му са открити пещера с артефакти от тракийската епоха, българско езическо светилище с каменен надпис на бог Тангра, както и малка църква. Тези факти ясно показват, че мястото около паметника представлява стар култов център, използван през различни епохи от представители на различни религиозни вярвания, което прави датирането на паметника още по-сложно. Въз основа на стиловия анализ, на надписите около изображенията и петрологичните данни на релефа се правят интересни заключения.

Някои учени свързват барелефа с тракийската култура и смятат, че на него е изобразен тракийският конник, особено популярен сред местното население през Античността. Позовавайки се на стареенето на камъка, други изследователи предполагат, че лъвът в релефа е изсечен по-рано от кучето, а конят е преправян във времето. Според тях композицията е променена при управлението на Тервел, превърната е в ловна сцена и след това са добавени надписите и ловното куче, което е типично за такъв сюжет. Съществуват дори мнения, че конникът изобразява персийския владетел Дарий или древноиранския бог Митра.

Най-популярната хипотеза обаче е тази за българския произход на скалния барелеф. Опирайки се на стилистични характеристики и на информацията от надписите, повечето учени са убедени, че край Мадара е увековечен някой от българските канове – Тервел, Крум или Омуртаг. Част от тях намират сходства с тюркски художествени традиции и сюжетни линии, други пък се аргументират с приликите на подобни изображения, характерни за персийското изкуство. Техни колеги, подкрепящи теорията за българския произход на паметника предполагат, че ездачът може да не е конкретен кан, а събирателен образ на българския триумфиращ владетел или да е героят конник от митологията на степните народи, а може би дори бог Тангра.

Засега най-много поддръжници намира становището, че конникът представя кан Тервел или обобщен образ на владетелите от Плиска. В този ред на мисли той се възприема като символ на българската държавна мощ и демонстрация на самочувствието на нейните владетели от езическия период.

Този забележителен скален релеф от Ранното средновековие е единствен по рода си в Европа. През 1979 година влиза в списъка на ЮНЕСКО за световното културно наследство, а три десетилетия по-късно е обявен за глобален български символ от проведената национална анкета.

Коледни вкусотии

Сладки и бонбони

Коледните празници не биха били същите без две-три кутии пълни с домашно приготвени коледни сладки и бонбони. Подобно на коледните сладкиши, всяка година се опитвам да открия интересна за мен рецепта за коледни лакомства от целия свят. Така събрах много фаворити, които сега предлагам да опиташ и ти. И не забравяй, че може да се забавляваш заедно с твоето дете за декорацията на коледните бисквити. Забрави за пораженията след това, всичко може да се изчисти и подреди.

Предполагам ти се е случвало да започнеш да приготвяш някоя коледна рецепта, за която имаш подготовка за основните продукти като масло, брашно и яйца, но от подправките, които обикновено са поне три на брой се спираш само на задължителната канела, защото в този момент не разполагаш с останалите.

Или пък много харесваш някоя коледна сладка, решаваш, че искаш да я приготвиш, намираш рецепта, но стигайки до дългия списък с подправки, които са поне шест, бързо се отказваш или отново съкращаваш от необходимото.

Този урок ще бъде за това как да се подготвиш предварително за тези дълги списъци с подправки, които дават на сладките пълното усещане за зимните празници.

Смес от подправки за коледни сладки

Всички коледни сладки, с много малко изключения се ароматизират с канела. Обикновено в тях се съдържа и джинджифил, карамфил, портокалова кора. Когато поддържаш в кухненския шкаф тези продукти, просто защото готвиш с тях редовно, рецептата е лесна за изпълнение и не се налага да търсиш нещо друго, което е по-специфично. А коледните сладки могат да съдържат около 10 (десет) вида подправки, че дори и повече, ако решиш.

От друга страна, дори да решиш да си набавиш от тези подправки, обикновено използваш малка част от тях за целта в момента – приготвяне на добро количество коледни сладки. Останалата част или просто не използваш в ежедневието си през останалия период от годината, или не знаеш как да я приложиш в различна от коледни сладки рецепта. Познато ли ти е това?

***

Гръцки бадемови курабии, За около 80 броя

Продукти:

•350 г меко масло

•200 г фина кристална захар

•1 чаена лъжица ванилена захар

•100 мл лек зехтин

•2 жълтъка, със стайна температура

•60 мл коняк или бренди

•1 1/2 чаена лъжица вода от портокалови цветове

•300 г бадеми, запечени и смлени едро

•2 чаени лъжици бакпулвер

•850 г брашно

•пудра захар за овалване

Бадемите се слагат на един ред в суха тава и се запичат около 18 минути на 180ºC. След 12 минути от печенето се наблюдават непрекъснато и ако са готови по-рано се изваждат от фурната. Изпечените бадеми се охлаждат напълно и се смилат, така че да останат и по-едри парченца от тях.

В голяма купа се смесват маслото, захарта и ванилената захар и се разбиват с миксер докато сместа стане гладка и кремообразна. Към нея на тънка струйка се добавя зехтинът, като разбиването с миксера през това време продължава. След като се добави целият зехтин следва добавяне на жълтъците един по един. След добавянето на всеки жълтък сместа се разбива хубаво. Изсипват се конякът или брендито и водата от портокалови цветове и сместа отново се разбива. Добавят се бадемите и се разбъркват докато се разпределят равномерно в сместа.

Брашното и бакпулверът се смесват. Добавят се към маслената смес с бадемите и се объркват докато се получи леко ронливо тесто. Тестото ще изглежда сравнително сухо, но трябва да може да се слепва, когато се притисне с пръсти.

От тестото се оформят топки с големина на орех и се подреждат в тава върху хартия за печене. Пекат се в предварително нагрята фурна на 180ºC около 25 минути или докато започнат да придобиват блед цвят на повърхността, а дъното им порозовее.

След като се извадят от фурната ще бъдат много крехки, затова се оставят в тавата 5 минути, а после внимателно се овалват в пудра захар. Преди овалването, курабиите може да се поръсят или намажат с малко вода от портокалови цветове. Това ще даде допълнителен аромат и ще помогне на пудрата захар да залепне по-добре.

За покриването на курабиите, по-голямо количество пудра захар се изсипва в купа, сладките се потапят в нея, като се овалват от всички страни. Работи се с две-три курабии наведнъж и се овалват внимателно, защото ще бъдат все още крехки. Подреждат се на един ред в поднос и когато се приключи с всички курабии, овалването се повтаря за по-добър резултат.

Курабиите се оставят да се охладят напълно. Съхраняват се в добре затворена кутия.

Съставители: инж. Румен Петков, организатор клуб 
За контакти: тел.064/835852
0884 444 903

